ખરી વાત. સૂર્યપ્રકાશના તેજ થાંભલામાં કોટિ કોટિ રજકણો હોય. એમાંથી એકાદ આપણા કાંડા પર આવીને વિરમી જાય અને ઊડી જાય. છતાંય આપણને એની ખબર ના પડે. લીલા ચીટણીસનું પણ એવું જ. 1994માં અશ્વત્થામાની જ જેમ અમરત્વનો અભિશાપ લઈને એ ન્યુ યોર્ક અને ન્યુ જર્સીની વચ્ચે આથડતાં હતાં. ક્યાંક ઝબકતાં હતાં. પછી વિલાઈ જતાં હતાં. બધા જ કહેતા, અરે, હમણાં જ તો એમને જોયાં હતાં! પણ અત્યારે ક્યાં? ખબર નથી. એમનો ખરો ફોન નંબર પણ કોઈને કહેતાં નથી. આપણી ડાયરીઓ ભરચક છે. નકશામાં ધોરીમાર્ગ જડે, પણ જે ધોરીમાર્ગ નાની કેડી બની ગયો હોય એની લીટી ન મળે. એમ લીલા ચીટણીસનો નંબર પણ.